ToekomsVenster: Lewensbeginsels van negatiwiteit en waarderingFoto: Ian Dooley/Unsplash.com Negatiwiteit is aansteeklik. Dink maar aan hoe enkele negatiewe opmerkings rondom ŉ braaivleisvuur die atmosfeer bederf. Dis nie lank nie en ŉ somberheid sak oor die gaste toe. Dis so maklik om negatief te wees. Dis eintlik ŉ vorm van hoogmoed. Dit sê eintlik dat wat jou betref, jy ŉ saak baie beter kan bedryf en dat die ander party nie regtig weet wat hy doen nie. Toegegee, daar is dinge in ons samelewing waaroor ŉ mens inderdaad wonder. Daar is egter ŉ verskil tussen negatiwiteit en ŉ gebalanseerde bespreking wat op feite gegrond is. Dis valse getuienis om met halwe waarhede te koop te loop. Hoorsê is nie bewese waarhede nie. Hoorsê grens aan skinder en skinder is sonde. Min sake in die lewe is so eenvoudig en voorspelbaar dat dit sondermeer afgeskryf kan word. In elke saak is daar iets wat waardeer kan word. Dis ver beter om daarna te soek as om gedurig foutvinderig te wees. Ken jy sulke negatiewe mense? Dis verlammend en ŉ mens wil hulle nie naby jou hê nie. Is jy dalk so ŉ negatiewe mens? Teenoor hierdie venynigheid staan waardering. Probeer vir ŉ slag by die positiewe, die prysenswaardige, die wins te begin. Ek het ŉ sang onderwyser gehad wat, wanneer klasvoordragte gelewer moes word, altyd begin het met wat het Jannie goed gedoen? Daarna, waaraan moet Jannie werk? Nie wat het hy sleg gedoen nie, waar het hy gefaal, waar het hy die mas nie opgekom nie. Dit bemagtig ŉ mens as jy woorde van waardering hoor. Ons kry meermale met die wind van voor te make in hierdie kompeterende en selfsugtige wêreld. Kom ons doen dinge anders. Minder negatief, meer waarderend. Daar is altyd iets wat jy opreg kan komplimenteer en waardeer. Na alles, hoe het jy bygedra dat dinge daar beter uitsien?